b'\n_START_ARTICLE_\nTeletekst\n_START_PARAGRAPH_\nTeletekst je sistem za enosmerni prenos znakovnih informacij preko televizijske mre\xc5\xbee. Prenos podatkov poteka vzporedno s televizijskim signalom posameznega programa. Z uporabo posebnih funkcij, ki jih omogo\xc4\x8da televizijski sprejemnik, lahko uporabnik pregleduje posredovane vsebine, navadno so to novice, napovedniki, \xc5\xa1portni rezultati, vremenska napoved, ipd. Sistem se je razvil v za\xc4\x8detku 70-ih let prej\xc5\xa1njega stoletja v Zdru\xc5\xbeenem kraljestvu, njegov avtor pa je John Adams.\n_START_SECTION_\nZgodovina\n_START_PARAGRAPH_\nZa\xc4\x8detki teleteksta (imenovan tudi elektronski \xc4\x8dasopis) segajo v 70. leta 20. stoletja, ko ga je prvi\xc4\x8d (leta 1974) oddajala televizija BBC. Proti koncu leta 1982 je bil prvi\xc4\x8d oddajan tudi v takratni Jugoslaviji oz. v okviru Jugoslovanske radiotelevizije (JRT), in sicer na RTV Sarajevo in RTV Zagreb. Vsaka od teh dveh televizij je preizku\xc5\xa1ala razli\xc4\x8den sistem. Tako je sarajevski RTV preizku\xc5\xa1al angle\xc5\xa1ki sistem Ceefax (fiksni sistem), zagreb\xc5\xa1ki RTV pa francoski sistem Antiope-Didon (variabilni sistem)._NEWLINE_7. maja 1984 je bil nato prvi\xc4\x8d oddajan tudi iz slovenske televizije, takratne RTV Ljubljana. Gledalci so ga lahko prvi\xc4\x8d videli tistega dne ob 17 uri in 20 minut. Njegov prvi urednik je bil Luka \xc5\xa0koberne. Slovenska televizija je prav tako uporabljala fiksni sistem, ker bi naj bil bolj preverjen, enostaven, stabilen in tehni\xc4\x8dno bolj zanesljiv.'